Knattspyrnukonan Berglind Björg Þorvaldsdóttir er á leið til ítalska stórliðsins AC Milan á láni frá Breiðabliki samkvæmt heimildum mbl.is . Berglind fór út að skoða aðstæður hjá ítalska stórliðinu á dögunum og leist afar vel á aðstæður í Mílanó og mun hún skrifa undir samning við félagið á næstu dögum samkvæmt heimildum mbl.is . AC Milan leikur í A-deildinni á Ítalíu og er sem stendur í fjórða sæti deildarinnar með 20 stig eftir fyrstu tíu leiki sína , ellefu stigum minna en topplið Juventus , en AC Milan á leik til góða á Juventus . „ Ég get staðfest að ég fór út að skoða aðstæður hjá félaginu á dögunum og þar var allt til fyrirmyndar , “ sagði Berglind í samtali við mbl.is í dag . Samkvæmt heimildum mbl.is mun framherjinn skrifa undir lánssamning út tímabilið . Berglind Björg mun því klára tímabilið með AC Milan og snúa aftur til Íslands um miðjan maí . Hún mun því missa af fyrstu tveimur leikjum tímabilsins með Breiðabliki , gegn FH , Selfossi en þessi 27 ára gamli framherji varð markahæsti leikmaður úrvalsdeildarinnar á síðustu leiktíð með 16 mörk í sautján leikjum . Berglind þekkir ítölsku A-deildina ágætlega eftir að hafa spilað átta leiki með Verona árið 2017 . Sú dvöl reyndist hins vegar hálfgerð martröð á endanum þar sem ekki var staðið við gerða samninga . Berglind fór einnig á láni á síðustu leiktíð þegar hún samdi við hollenska úrvalsdeildarliðið PSV og sneri hún þá aftur til Íslands fyrir tímabilið hér heima .